LV Eiropas Savienības Oficiālais Vēstnesis C 326/4

Komisijas Lēmuma kopsavilkums

(2012. gada 20. decembris)

par procedūru saskaņā ar 102. pantu Līgumā par Eiropas Savienības darbību un 54. pantu līgumā par Eiropas ekonomikas zonu

(lieta COMP/D2/39.654 – Reuters Instrument Codes (RICs))

(izziņots ar dokumenta numuru C(2012) 9635)

(Autentisks ir tikai teksts angļu valodā)

(Dokuments attiecas uz EEZ)

2013/C 326/04

Komisija 2012. gada 20. decembrī pieņēma lēmumu par procedūru saskaņā ar Līguma par Eiropas Savienības darbību 102. pantu. Saskaņā ar Padomes Regulas (EK) Nr. 1/2003 (1) 30. panta noteikumiem Komisija ar šo publicē pušu nosaukumus un lēmuma galveno saturu, tajā skaitā visus uzliktos sodus, ņemot vērā uzņēmumu likumīgās intereses savu komercnoslēpumu aizsargāšanā.

(1) Komisija 2009. gada 30. oktobrī nolēma sākt procedūru pret uzņēmumu Thomson Reuters Corporation un uzņēmumiem tā tiešā vai netiešā kontrolē, tostarp Reuters Limited (Thomson Reuters), par iespējamu dominējošā stāvokļa ļaunprātīgu izmantošanu pasaules tirgū attiecībā uz konsolidētu reāllaika datu avotiem. Komisija 2011. gada 19. septembrī pieņēma sākotnējo novērtējumu saskaņā ar 9. panta 1. punktu Regulā (EK) Nr. 1/2003 (2) un nosūtīja to Thomson Reuters2011. gada 20. septembrī.

(2) Thomson Reuters darbības joma ir finanšu informācijas nodrošināšana finanšu pakalpojumu nozares speciālistiem visā pasaulē. Saskaņā ar sākotnējo vērtējumu Thomson Reuters ir dominējošs stāvoklis pasaules tirgū attiecībā uz konsolidētu reāllaika datu avotiem. Pastāv iespēja, ka Thomson Reuters ir ļaunprātīgi izmantojis savu dominējošo stāvokli, nosakot ierobežojumus Reuters Instrument Codes (RIC) lietošanā. RIC ir īsi burtciparu kodi, ko izstrādājis TR un kas identificē vērtspapīrus un to tirgošanas vietu.

(3) Thomson Reuters aizliedz klientiem izmantot RIC datu saņemšanai no konsolidēto reāllaika datu avotiem, ko piedāvā citi pakalpojumu sniedzēji, un neļauj trešām personām veidot un uzturēt RIC saturošas atbilstības tabulas, kas nodrošinātu Thomson Reuters klientu sistēmu sadarbspēju ar citu pakalpojumu sniedzēju konsolidēto reāllaika datu avotiem. Komisija nonāca pie sākotnējā secinājuma, ka šāda prakse rada ievērojamus šķēršļus, ja klients vēlas izmantot citu datu avotu piedāvātāju pakalpojumus, un tā ir dominējoša stāvokļa ļaunprātīga izmantošana saskaņā ar Līguma 102. pantu un EEZ līguma 54. pantu.

(4) Thomson Reuters nepiekrīt Komisijas sākotnējam novērtējumam, bet tomēr piekrita uzņemties saistības atbilstīgi 9. panta 1. punktam Regulā (EK) Nr. 1/2003, lai novērstu Komisijas bažas par konkurenci. Thomson Reuters2011. gada 8. novembrī iesniedza pirmo priekšlikumu par saistībām, lai risinātu problēmas, ko Komisija konstatēja savā sākotnējā novērtējumā. Komisija 2011. gada 14. decembrī saskaņā ar 27. panta 4. punktu Regulā (EK) Nr. 1/2003 publicēja paziņojumu Eiropas Savienības Oficiālajā Vēstnesī, kurā tā sniedza lietas un saistību kopsavilkumu un aicināja ieinteresētās trešās personas iesniegt piezīmes par Thomson Reuters priekšlikumu. (3) Atbildot uz saņemtajām piezīmēm, Thomson Reuters2012. gada 27. jūnijā iesniedza pārskatītu priekšlikumu par saistībām. Komisija 2012. gada 12. jūlijā uzsāka otro tirgus pārbaudi un publicēja grozītās saistības (4).

(5) Thomson Reuters2012. gada 7. novembrī iesniedza pārskatītās saistības („ierosinātās saistības”). Ierosinātās saistības paredz piedāvāt licenci (ERL) klientiem, kas ERL pieteikuma iesniegšanas brīdī ir abonējuši TR konsolidēto reāllaika datu saņemšanas pakalpojumu, un šī licence būs piemērojama visām lietojumprogrammām, kas licencētas saskaņā ar TR konsolidēto reāllaika datu saņemšanas pakalpojumu. Tas ietver serveru lietojumprogrammas un saistītās pakārtotās individuālo lietotāju lietojumprogrammas (View Charge Interface) izplatīto datu apskatei, validācijai un apstrādei. Attiecībā uz globālajām datu licencēm (Global Datafeed Licences) ierosinātās saistības ietver visas iekšējās lietojumprogrammas (tostarp jebkuras galddatoru lietojumprogrammas), kas ir licencētas saskaņā ar šādu globālo datu licenci. Ierosinātās saistības neietver reāllaika tirgus datus, kas ir licencēti individuālai lietošanai kā daļa no Thomson Reuters galddatoru pakalpojumu paketes (5).

(6) ERL dod klientiem iespēju saņemt licenci papildu lietošanas tiesībām uz RIC simboliem nolūkā mainīt konsolidēto reāllaika datu piedāvātājus. Šāda licence ļauj klientiem par mēneša licences maksu izmantot RIC, lai iegūtu reāllaika finanšu datus no Thomson Reuters konkurentu piedāvātajiem konsolidēto reāllaika datu avotiem nolūkā pārslēgt dažas vai visas no to serveru lietojumprogrammām uz alternatīviem konsolidēto reāllaika datu piedāvātājiem.

(7) Turklāt saskaņā ar ierosinātajām saistībām Thomson Reuters piedāvās ERL licences turētājiem regulārus un savlaicīgus attiecīgo RIC atjauninājumus, vajadzības gadījumā iekļaujot nepieciešamo ar RIC saistīto savstarpējo atsauču informāciju, piemēram, ziņas par attiecīgo tirdzniecības vietu, avotu, oficiālo kodu, valūtu vai aprakstu. Šos atjauninājumus darīs pieejamus tikpat bieži kā atjauninājumus, ko nodrošina Thomson Reuters klientiem.

(8) Ierosinātās saistības attiecas uz klientiem, kas pilnībā pāries no Thomson Reuters konsolidēto reāllaika datu avotiem uz alternatīviem konsolidēto reāllaika datu avotiem (pilna pāreja); un klientiem, kas abonēs citu piedāvātāju konsolidētos reāllaika datu avotus papildus TR konsolidēto reāllaika datu saņemšanas pakalpojumiem, neatsakoties no tiem (daļēja pāreja). Klientiem netiks prasīts abonēt vai turpināt abonēt nekādus citus Thomson Reuters piedāvātos datus vai pakalpojumus pēc tam, kad tie ir abonējuši ERL.

(9) Thomson Reuters klientiem būs iespēja abonēt ERL 5 gadu laikā no sākuma dienas (6). Sākotnējā 5 gadu perioda laikā tā vietā, lai abonētu ERL, klients var iegādāties opciju abonēt ERL par mēneša maksu USD 150. Šo opciju varēs izmantot 2 gadu laikā pēc sākotnējā 5 gadu termiņa. Tādējādi, saskaņā ar ierosinātajām saistībām Thomson Reuters klientiem būs iespēja abonēt ERL 7 gadu laikā. Pēc ERL abonēšanas klienti, maksājot attiecīgo maksu, var izmantot to bez laika ierobežojumiem.

(10) Ierosināto licenci var izmantot visā pasaulē, ja klients patiesi veic uzņēmējdarbību EEZ.

(11) Ierosinātās saistības dod iespēju neatkarīgiem izstrādātājiem izstrādāt un uzturēt pārejas rīkus. Neatkarīgie izstrādātāji par mēneša licences maksu var izmantot un turēt RIC pārējas rīkos, ko tie izstrādā. Neatkarīgo izstrādāju tiesības ir iekļautas atsevišķā licencē, kas ierosinātajām saistībām ir pievienota kā II pielikums. Neatkarīgie izstrādātāji var saņemt atbalstu no citiem konsolidēto reāllaika datu avotu pārdevējiem, sagatavojot atbilstības tabulas šo pārdevēju simboliem, un viņi drīkstēs apmainīties ar informāciju (izņemot ar RICs) un cieši sadarboties attiecībā uz pārejas rīku izstrādi, uzbūvi, uzturēšanu, pārdošanu un reklāmu.

(12) Atbilstošie neatkarīgie izstrādātāji neietver tādus tirgus datu pārdevējus, tālākpārdevējus un izplatītājus, kuriem simboli ir vajadzīgi identifikācijai un navigācijai, kā arī tādus izstrādātājus, kuri tieši vai netieši kontrolē šādus pārdevējus, tālākpārdevējus un izplatītājus vai atrodas to tiešā vai netiešā kontrolē.

(13) Thomson Reuters norīkos uzraudzības pilnvarnieku (ar nosacījumu, ka Komisija to apstiprina) nolūkā uzraudzīt to, kā Thomson Reuters ievēro ierosinātās saistības septiņu gadu laikā, sākot no uzsākšanas dienas.

(14) Komisija uzskata, ka ierosinātās saistības ir pietiekamas, lai novērstu paustās bažas par konkurenci. Ar Komisijas 2012. gada 20. decembra lēmumu, kas pieņemts saskaņā ar Regulas (EK) Nr. 1/2003 9. panta 1. punktu, ierosinātās saistības tika darītas tiesiski saistošas Thomson Reuters. Lēmumā tāpat ir konstatēts, ka, ņemot vērā šīs saistības, Komisijas rīcībai vairs nav pamata.

(15) Apspriešanās ar Padomdevēju komiteju aizliegtu vienošanos un dominējoša stāvokļa jautājumos notika 2012. gada 26. novembrī. Uzklausīšanas amatpersona pieņēma nobeiguma ziņojumu 2012. gada 29. novembrī.

(1) OV L 1, 4.1.2003., 1. lpp. Regula grozīta ar Regulu (EK) Nr. 411/2004 (OV L 68, 6.3.2004., 1. lpp.).

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(3) Komisijas paziņojums, kas publicēts saskaņā ar Padomes Regulas (EK) Nr. 1/2003 27. panta 4. punktu lietā COMP/39.654 – Reuters Instrument Codes (RICs) ( (OV C 364, 14.12.2011., 21. lpp.).

(4) Komisijas paziņojums, kas publicēts saskaņā ar Padomes Regulas (EK) Nr. 1/2003 27. panta 4. punktu lietā COMP/39.654 – Reuters Instrument Codes (RICs) (OV C 204, 12.7.2012., 44. lpp.)

(5) Jebkurš komerciāls piedāvājums, kas dod klientam iespēju individuāli izmantot saturu, tostarp (bez ierobežojumiem) tirgus datus, papildus saistītās galddatoru programmatūras paketes lietošanai (neatkarīgi no tā, vai klients izvēlas lietot daļu vai visu saturu no konsolidētajiem reāllaika datu avotiem, vai arī daļu no galddatoru lietojumprogrammu paketes vai visu paketi). Galddatoru pakalpojumu paketes licences Thomson Reuters pārdod ar komerciāliem un lietošanas ierobežojumiem, kas ir atšķirīgi no TR konsolidēto reāllaika datu saņemšanas pakalpojumiem, tādiem kā i) 3000Xtra; ii) Eikon; iii) Trader; iv) Station; v) Thomson One līdz ar to variantiem un saistītajām licencēm; un vi) licences, kas savulaik pārdotas saistībā ar Thomson Reuters 2000 vai 3000 pakalpojumu, ja šie pakalpojumi nav licencēti uz līdzīgiem pamatiem kā RT pakalpojums.

(6) Datums, kas nepārsniedz sešus mēnešus pēc datuma, kurā Thomson Reuters ir paziņots par Eiropas Komisijas galīgo lēmumu saskaņā ar Padomes Regulas (EK) Nr. 1/2003 9. pantu.